Vetelpääste
Vetelpääste eesmärk on tagada veeohutus rannas või ujulas. Vetelpäästja peab lisaks vahetule päästmisele ka suutma anda esmast meditsiinilist abi. Avavee vetelpäästjad töötavad supluskohas ning nende varustusse kuulub ka päästepaat. Erinevalt ujula vetelpäästjast töötavad nad kõikvõimalikes ilmastikuoludes ning üldjuhul ainult suvehooajal. Välitingimustes peetakse mõistlikuks kasutada vähemalt üht vetelpäästjat 200 m rannariba kohta, kuid kokku mitte vähem kui 2 vetelpäästjat supelpiirkonnas. Ujula vetelpäästjad töötavad ujulates ja veekeskustes ning nende ülesandeks on tagada ohutuseeskirjade täitmine. Reeglina töötavad nad sisetingimustes, soojas ja niiskes keskkonnas ning puutuvad kokku keemiliste ainete, müra ning tavapärasest kõrgema temperatuuriga.